TARYBOS REGLAMENTAS (EB) Nr. 1941/2004
2004 m. lapkričio 2 d.
nutraukiantis Reglamento (EB) Nr. 2605/2000, įvedančio galutinius antidempingo muitus tam tikrų elektroninių svarstyklių (ELS), kurių kilmės šalis, inter alia, yra Taivanas, importui, peržiūrą naujajam eksportuotojui
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas), ypač į jo 11 straipsnio 4 dalį,
atsižvelgdama į pasiūlymą, kurį, pasikonsultavusi su Patariamuoju komitetu, pateikė Komisija,
kadangi:
A. GALIOJANČIOS PRIEMONĖS
(1)
Šiuo metu į Bendriją eksportuojamoms tam tikroms elektroninėms svarstyklėms (ELS), kurių kilmės šalis yra Taivanas, taikomi galutiniai antidempingo muitai, nustatyti Reglamentu (EB) Nr. 2605/2000 (2). Pagal šį reglamentą antidempingo muitai taip pat buvo nustatyti ELS, kurių kilmės šalys yra Kinijos Liaudies Respublika ir Korėjos Respublika, importui. Antidempingo priemonės taip pat taikomos elektroninėms svarstyklėms, kurių kilmės šalys - Japonija ir Singapūras (3).
B. DABARTINIS TYRIMAS
1. Prašymas atlikti peržiūrą
(2)
Nustačius galutinius antidempingo muitus elektroninėms svarstyklėms, kurių kilmės šalis yra Taivanas, Komisija iš Taivano bendrovės „Charder Electronic Co., Ltd.“ (toliau - Charder) gavo prašymą pradėti Reglamento (EB) Nr. 2605/2000 peržiūrą naujajam eksportuotojui pagal pagrindinio reglamento 11 straipsnio 4 dalį. Ši bendrovė teigė, kad ji nėra susijusi nė su vienu Taivano eksportuojančiu gamintoju, kuriam taikytinas galiojantis antidempingo muitas elektroninėms svarstyklėms. Bendrovė taip pat teigė, kad ji neeksportavo elektroninių svarstyklių į Bendriją pirminiu tiriamuoju laikotarpiu (t. y. nuo 1998 m. rugsėjo 1 d. iki 1999 m. rugpjūčio 31 d.), ir pradėjo eksportuoti ELS į Bendriją vėliau.
2. Peržiūra naujajam eksportuotojui
(3)
Komisija ištyrė bendrovės „Charder“ pateiktus įrodymus ir nutarė, kad jų pakanka, norint pradėti peržiūrą pagal pagrindinio reglamento 11 straipsnio 4 dalį. Komisija, pasikonsultavusi su Patariamuoju komitetu ir po to, kai atitinkamos Bendrijos pramonės srities atstovams buvo suteikta galimybė pareikšti pastabas, paskelbė Reglamentą (EB) Nr. 2034/2003 (4), kuriuo, atsižvelgdama į „Charder“ prašymą, inicijavo Reglamento (EB) Nr. 2605/2000 peržiūrą ir pradėjo tyrimą.
(4)
Pagal Reglamentą (EB) Nr. 2034/2003, kuriuo buvo pradėta peržiūra, buvo panaikintas 13,4 % antidempingo muitas, nustatytas Reglamentu (EB) Nr. 2605/2000 bendrovės „Charder“ pagamintų ELS importui. Tuo pat metu pagal pagrindinio reglamento 14 straipsnio 5 dalį muitinės tarnyboms buvo nurodyta imtis atitinkamų priemonių tokio importo registravimui.
3. Aptariamas gaminys
(5)
Gaminys, kurio atžvilgiu atliekama ši peržiūra, yra toks pat kaip ir pirminiame tyrime, t. y. mažmeninėje prekyboje naudoti skirtos elektroninės svarstyklės, kurių maksimali svėrimo galia yra 30 kg, su integruotu skaitmeniniu ekranu, rodančiu svorį, vieneto kainą ir mokėtiną sumą (su galimybe šiuos duomenis išspausdinti arba be jos), paprastai deklaruojamas pagal KN kodą ex 8423 81 50 (TARIC kodas 8423815010), ir kurio kilmės šalis yra Taivanas.
4. Suinteresuotos šalys
(6)
Komisija oficialiai pranešė bendrovei „Charder“ ir eksportuojančios šalies atstovams apie tai, kad pradėta peržiūra. Suinteresuotoms šalims buvo suteikta galimybė pateikti savo nuomonę raštu ir būti išklausytoms.
(7)
Komisija taip pat išsiuntė bendrovei „Charder“ klausimyną ir iki nustatyto termino gavo atsakymus. Komisija rinko ir tikrino visą informaciją, kuri, jos manymu, buvo būtina norint nustatyti dempingą. Taip pat „Charder“ ir vienos Bendrijos bendrovės, importuojančios „Charder“ gaminius (toliau - importuotojas), patalpose buvo surengtas patikrinimo vizitas.
5. Tiriamasis laikotarpis
(8)
Dempingo tyrimas apėmė laikotarpį nuo 2002 m. spalio 1 d. iki 2003 m. rugsėjo 30 d. (toliau - tiriamasis laikotarpis arba TL).
C. TYRIMO REZULTATAI
(9)
Tyrimas patvirtino, kad bendrovė „Charder“ neeksportavo aptariamo gaminio pirminiu tiriamuoju laikotarpiu.
(10)
Be to, „Charder“ sugebėjo įrodyti, kad ji nėra susijusi su jokiais Taivano eksportuotojais ar gamintojais, kuriems taikomos antidempingo priemonės, nustatytos Taivanyje pagamintų elektroninių svarstyklių importui.
(11)
Vis dėlto, pagrindinio reglamento 11 straipsnio 4 dalis taip pat reikalauja, kad naujas eksportuotojas, pasibaigus pirminiam tiriamajam laikotarpiui, būtų eksportavęs aptariamą gaminį į Bendriją arba kad jis sugebėtų įrodyti, jog yra prisiėmęs neatšaukiamą sutartinį įsipareigojimą eksportuoti į Bendriją didelį aptariamo gaminio kiekį. Šia prasme buvo nustatyta, kad gaminiai, kuriuos „Charder“ pagamino ir eksportavo į Bendriją tiriamojo laikotarpio metu ir kurie buvo deklaruoti kaip aptariami gaminiai, nebuvo tinkami parduoti galutiniam naudotojui. Nors tuos gaminius „Charder“ ir importuotojas deklaruodavo kaip aptariamus gaminius, buvo nustatyta, kad tai buvo nebaigti gaminiai, turintys kitokias fizines savybes nei aptariami gaminiai. Tuos nebaigtus gaminius toliau apdorodavo importuotojas, iš jų padarydamas elektronines svarstykles. Taip pat būtina pažymėti, kad nė vienos iš tokių toliau apdorotų svarstyklių nebuvo parduotos TL metu. Dėl šių priežasčių tie importuoti gaminiai negali būti priskiriami aptariamiems gaminiams. Be to, „Charder“ neįrodė, kad turi neatšaukiamų sutartinių įsipareigojimų eksportuoti reikšmingą tokių gaminių kiekį į Bendriją.
(12)
Dėl pirmiau išvardytų priežasčių daroma išvada, kad „Charder“ nesugebėjo įrodyti, jog ji iš tiesų atitinka tuos kriterijus, kurie leistų pripažinti ją nauju eksportuotoju pagal pagrindinio reglamento 11 straipsnio 4 dalį.
D. PERŽIŪROS NUTRAUKIMAS
(13)
Atsižvelgiant į atlikto tyrimo rezultatus peržiūra turi būti nutraukta nekeičiant bendrovei „Charder“ taikytino muito lygio - jis turi likti toks, kaip šalies mastu taikomas antidempingo muito tarifas, nustatytas pirminio tyrimo metu, t. y. 13,4 %.
E. ANTIDEMPINGO MUITO TAIKYMAS ATGALINE DATA
(14)
Dėl pirmiau išvardytų priežasčių bendrovei „Charder“ taikytinas antidempingo muitas turi būti surinktas atgaline tvarka už importuotus gaminius, kurie turėjo būti registruojami pagal Komisijos reglamento (EB) Nr. 2034/2003 3 straipsnį.
F. IŠVADOS PASKELBIMAS
(15)
Visos suinteresuotos šalys buvo informuotos apie svarbiausius faktus ir svarstymus, kurių pagrindu buvo nuspręsta nutraukti čia minimą peržiūrą ir atgaline tvarka skirti sumokėti antidempingo muitą importuotiems ir registruotiems gaminiams. Dėl paskelbtų faktų ir svarstymų nebuvo pareikšta jokių pretenzijų.
(16)
Todėl ši peržiūra nutraukiama nedarant jokių Reglamento (EB) Nr. 2605/2000 pakeitimų,
PRIĖMĖ ŠĮ REGLAMENTĄ:
1 straipsnis
1. Tarybos reglamento (EB) Nr. 2605/2000, įvedančio galutinį antidempingo muitą tam tikrų elektroninių svarstyklių (ELS), kurių kilmės šalis, inter alia, yra Taivanas, importui, peržiūra naujajam eksportuotojui, pradėta pagal Tarybos reglamento (EB) Nr. 384/96 11 straipsnio 4 dalį, yra nutraukiama nekeičiant galiojančių antidempingo muitų.
2. 13,4 % muitas, nustatytas Tarybos reglamentu (EB) Nr. 2605/2000 tam tikroms importuojamoms elektroninėms svarstyklėms (ELS), kurių kilmės šalis, inter alia, yra Taivanas, turi būti surinktas atgaline tvarka už importuotus aptariamus gaminius, kurie buvo užregistruoti pagal Reglamento (EB) Nr. 2034/2003 3 straipsnį.
3. Jei nenurodyta kitaip, taikomos galiojančios nuostatos dėl muitų mokesčių.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 2 d.